Document ID: 32007R1282

REGULAMENTUL (CE) NR. 1282/2007 AL COMISIEI
din 30 octombrie 2007
de derogare de la Regulamentul (CEE) nr. 3149/92 în ceea ce privește încheierea perioadei de punere în aplicare a planului anual de distribuție a unor produse alimentare pentru 2007
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3730/87 al Consiliului din 10 decembrie 1987 de stabilire a normelor generale aplicabile operațiunilor de furnizare către anumite organizații a unor produse alimentare provenind din stocurile de intervenție și destinate distribuirii către persoanele cele mai defavorizate din Comunitate (1), în special articolul 6,
întrucât:
(1)
Articolul 3 alineatul (1) din Regulamentul (CEE) nr. 3149/92 al Comisiei din 29 octombrie 1992 de stabilire a normelor de punere în aplicare a furnizării de alimente din stocurile de intervenție pentru persoanele cele mai defavorizate din Comunitate (2) prevede că perioada de îndeplinire a planului anual de distribuție a unor produse alimentare se încheie la data de 30 decembrie din anul următor.
(2)
Regulamentul (CE) nr. 1539/2006 al Comisiei (3) a adoptat planul pentru perioada care se încheie la 31 decembrie 2007.
(3)
Unele circumstanțe excepționale de pe piața cerealelor și a produselor lactate care s-au ivit pe parcursul anului de piață 2006/2007 au dus, în cazul a 61 232,50 tone de cereale, a 1 618 tone de unt și a 10 991 578 EUR pentru mobilizarea pieței laptelui praf degresat, alocate Italiei, și în cazul a 4 000 tone de unt și a 10 milioane EUR pentru mobilizarea pieței laptelui praf degresat, alocate Franței, în cadrul planului 2007, la unele dificultăți în ceea ce privește executarea contractelor de livrare încheiate cu operatorii. Pentru a permite executarea planului anual, astfel cum se prevede în Regulamentul (CE) nr. 1539/2006, este necesară, în cazurile respective, amânarea încheierii planului la 29 februarie 2008.
(4)
Măsurile prevăzute în prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Prin derogare de la articolul 3 alineatul (1) din Regulamentul (CEE) nr. 3149/92, executarea planului respectiv privind cele 61 232,50 tone de cereale, 1 618 tone de unt și 10 991 578 EUR pentru mobilizarea pieței laptelui praf degresat, alocate Italiei, și 4 000 tone de unt și 10 milioane EUR pentru mobilizarea pieței laptelui praf degresat, alocate Franței, în cadrul planului 2007, se poate efectua până la 29 februarie 2008.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 octombrie 2007.

Labels: 17
19
0
3
15